Speedfit-atlete wys staal by SA’s | News24
Speedfit-atlete wys staal by SA’s
UITBLINK Speedfit Atletiekklub-atlete Lynique Claassen (13), Jaden Witbooi (11) en Chase Alberts (9) wys eersdaags hul sport-staal tydens die Suid-Afrikaanse Junior Atletiekkampioenskappe wat vanaf 24 tot 26 Maart in Potchefstroom plaasvind.
Dít volg na hul ster-prestasies tydens die OP Atletiekkampioenskappe in Cradock vroeër vandeesmaand waar hulle verskeie medaljes en rekords hardloop-hardloop ingepalm het.
Sportster Lynique, ’n gr. 7-leerder van die Laerskool Jeffreysbaai, is nie ’n groentjie op die nasionale atletiekveld nie. Vanjaar is die vierde keer wat sy die Oos-Kaap op nasionale vlak verteenwoordig: 200m en 75m hekkies, en verspring.
Laerskool Stulting-leerder, Jaden, gaan sy atletiekvernuf tydens die 150m en 75m hekkies ten toon stel. Hy hoop om ’n medalje in verspring te verower.
Die jongste lid van die driemanskap, Chase van die Laerskool Jeffreysbaai, beoog om tydens die byeenkoms sy drie skolerekords in die 80m- en 100m-naellope te verbeter.
Lynique, Jaden en Chase word deur Jannie van Nie-kerk van Speedfit Atletiekklub afgerig. Hy bied spesialisafrigting in verspring en naellope aan.
Individue of maatskappye wat die drie atlete finansieel kan bystaan om die SA’’s in Potchefstroom by te woon, kan Jannie by 072 642 4087 skakel.